钦定古今图书集成/理学汇编/学行典/第240卷 > 叶以清
## 钦定古今图书集成/理学汇编/学行典/第240卷 > 叶以清

按《松江府志》：“叶以清，字子澂，其先京口人。祖懋，宋末
避地家华亭。以清贫而尚气节，有古义侠风。德清尉
刘昶告以三丧不举，即贷五十缗。监黟县伯颜调兵
昱岭，属妻子曰：‘我死母老，当往依华亭叶子澂。颜果
死。以清梦颜来曰：‘以八口累君’。越二日，其妻子果奉
母至。苗兵据松江，张士诚兵至而遁。伪尹郑焕欲火’”
巨室，党苗者以清控郑获免，争持金帛走谢，辞不受。
时避地者建德尹杨瑀、平江尹贡师泰、建德通守毛
景贤，咸来依清，男女未婚嫁者，皆为择配。瑀卒，贫不
能敛，以清葬以礼。同门友胡方死，无子，躬为敛藏，以
遗物归其弟妹。浙省员外王国贤以囊橐留清所。国
贤死，完封归其家。淮南、江、浙闻其风，辟命交至，皆不
赴。晚筑室萧塘，远迹城府，躬耕以食，一时士大夫皆
慕之如古人云。